謝林德久正字惠詩次韵
作者：樓鑰
朝代：宋

paragraphs: 老我甘投閒，晏然十三秋。
茲來何所似，反衣狐白裘。
京塵素爲緇，夢寐思首丘。
低徊未成去，黽勉終自羞。
久聞歌楚騷，欲見知無由。
詩文惠盈軸，一誦消百憂。
便當細論文，夜雨同春蒭。
平生萬事了，此去復何求。
尚貪未見書，痛洗千斛愁。
得此不翅足，携歸老先疇。